Innibos ploeg terug in die gemeenskap – Innibos
Innibos ploeg terug in die gemeenskap
Die Laeveldse gemeenskap se lojaliteit en voortdurende ondersteuning van die Innibos Laeveld Nasionale Kunstefees is een van die hoekstene van die gewildheid en sukses van dié kunstefees, en Innibos ploeg op sy beurt weer terug deur verskeie gemeenskapsprojekte.
Een van die speelse maniere is om jaarliks tydens Minibos, die program-bekendstellingsfunksie in Mei, toegangsgeld in die vorm van skenkings te vra. Vanjaar is honderde balle op dié manier later aan kleuterskole, skole en behoeftige instansies uitgedeel.
Die Meridian Karino Educational Trust, wat Innibos tot stand gebring het, verskaf beurse aan 20 leerders vir hul hele hoërskoolloopbaan. Verskeie borge in die gemeenskap dra by tot die trust wat buiten skoolgeld, ook koshuisverblyf, skooldrag en hulpmiddels soos tablette insluit.
‘n Uitreikprogram vir plaaslike onderwysers word ook vandeesweek deur Meridian Karino, in samewerking met Innibos en die Canary Walk-winkelsentrum aangebied. In die program word gefokus op die kuns-kurrikulum en sal onderwysers vaardighede onder die knie kry om die verskillende kunsvorme meer suksesvol in die klaskamer te gebruik.
Die Frikkie-blikkie-spaarblikkie is ‘n gesamentlike projek met Standard Bank as hoofborg en moedig kinders aan om goeie spaargewoontes te kweek. Vanjaar is honderde van dié spaarblikkies uitgedeel en staan kinders die kans om gratis ritte in Innibos-pretpark in te palm indien hulle hul spaarteiken bereik het.
Bykomend tot bogenoemde bydraes, belê Innibos ook in verskeie korporatiewe maatskaplike investeringsprojekte en is die Nasionale Kunshandwerk-toekenning en die Innibos Gemeenskapskas van stapel gestuur. Skenkings deur Innibos is ook gemaak tot verskeie liefdadigheidsorganisasies en plaaslike nieregeringsorganisasies.
‘n Stewige ekonomiese bydrae van sowat R72 miljoen is verlede jaar deur Innibos Laeveld Nasionale Kunstefees tot die gemeenskap van Mbombela gemaak, en ondanks die strammer ekonomiese klimaat lyk dit of dit vanjaar geëwenaar kan word.
Ou verhale word roerend vertel in Uit die Bloute
Dikwels speel 'n groter drama agter die skerms af